Na podlagi določb člena 43 Uredbe (EU) št. 1306/2013 so za leto 2017 prejemki, ki izhajajo iz finančnih popravkov na podlagi sklepov o potrditvi obračunov in skladnosti ter iz nepravilnosti, označeni kot namenski prejemki za financiranje odhodkov EKJS.

V tem poročilu je predstavljeno začasno izvrševanje proračuna Evropskega kmetijskega jamstvenega sklada (EKJS) za leto 2017, podrobnosti pa so predstavljene v Prilogi. Skupni odhodki v višini 44 318,0 milijona EUR vključujejo predvsem odhodke EKJS v okviru deljenega upravljanja, kot so jih prijavile države članice med 16. oktobrom 2016 in 15. oktobrom 2017, ter zmanjšanja mesečnih povračil v teku proračunskega leta. Poleg tega vključujejo oceno odhodkov v okviru neposrednega upravljanja v višini približno 16,6 milijona EUR, ki naj bi se predvidoma še izvedli do 31. decembra 2017.

Poraba odobritev za intervencije na kmetijskih trgih je bila višja od pričakovane, in sicer za 194,2 milijona EUR. Ta poraba vključuje oceno odhodkov v okviru neposrednega upravljanja ukrepov za promocijo v višini 7 milijonov EUR, ki naj bi se predvidoma še izvedli do 31. decembra 2017. Če pa se upoštevajo namenski prejemki v višini 400 milijonov EUR, dodeljeni shemi šolskega sadja in zelenjave, je rezultat premajhna poraba v višini 205,8 milijona EUR (−6,4 %).

V Prilogi, ki prikazuje začasno izvrševanje proračuna za leto 2017 za obdobje do 15. oktobra 2017, pri odobritvah proračunskih sredstev za člene za sektor sadja in zelenjave ter za nevezana neposredna plačila niso upoštevani zgoraj navedeni namenski prejemki. Predstavljajo odobrena sredstva za te člene, ki znašajo 661,5 milijona EUR oziroma 33 191,8 milijona EUR.

Ob pripravi proračuna za leto 2017 so razpoložljivi namenski prejemki po ocenah Komisije znašali 2 732 milijonov EUR, zajemali pa so:

Komisija je v svojem predlogu za odobritve proračunskih sredstev EKJS za leto 2017 upoštevala skupne pričakovane namenske prejemke in za proračun 2017 zahtevala raven odobritev, izračunanih tako, da so bili ocenjeni namenski prejemki odšteti od ocenjenih potreb. Proračunski organ je sprejel proračun EKJS, v katerem je upošteval pričakovane namenske prejemke.

3.1.1.Sadje in zelenjava (+ 333,9 milijona EUR)

Navidezna prevelika poraba v višini 333,9 milijona EUR je posledica neupoštevanja namenskih prejemkov za ta sektor. Ob upoštevanju teh namenskih prejemkov znaša premajhna poraba 66,1 milijona EUR (−6,2 %) (glej (*) opombo v Prilogi), kot je bilo prvotno pričakovano. Premajhna poraba zadeva štiri proračunske postavke iz tega sektorja (pri čemer operativni skladi za organizacije proizvajalcev predstavljajo polovico zneska).

3.1.2.Proizvodi vinskega sektorja (−64,3 milijona EUR)

Po začetnem dobrem tempu izvajanja je končna poraba za ta člen zaradi nižjih odhodkov v nekaterih državah članicah za 6,0 % premajhna.

3.1.3.Mleko in mlečni izdelki (–139,7 milijona EUR)

Premajhna poraba je bila ugotovljena za vse sheme pomoči v okviru tega proračunskega člena.

Od 150 milijonov EUR, predvidenih v proračunu za shemo za zmanjšanje proizvodnje mleka, je bilo porabljenih 108,8 milijona EUR.

Skupni znesek v višini 350 milijonov EUR za izjemno izravnalno pomoč je bil v proračunu predviden pod postavko 05 02 12 99 – Drugi ukrepi (mleko in mlečni izdelki). Vendar so imele države članice možnost, da sredstva porabijo za kateri koli živinorejski sektor. Države članice so za to shemo pomoči v okviru sektorja mleka prijavile odhodke v višini 268,9 milijona EUR, hkrati pa so del te pomoči porabile za kmete v drugih živinorejskih sektorjih. Proračunske prerazporeditve se izvedejo, da se pokrijejo odhodki, prijavljeni v drugih členih, tj. 23,6 milijona EUR za goveje in telečje meso, 3,5 milijona EUR za ovčje in kozje meso ter 26,9 milijona EUR za prašičje meso.

3.1.4.Goveje in telečje meso (+23,6 milijona EUR), ovčje in kozje meso (+3,5 milijona EUR) ter prašičje meso, jajca in perutninsko meso ter čebelarski in drugi živalski izdelki (+56,7 milijona EUR)

Prevelika poraba v teh členih je zrcalna slika premajhne porabe mleka in mlečnih izdelkov, ki je posledica uporabe usmerjene pomoči za živinorejske sektorje. Odhodki, prijavljeni za te sektorje, se krijejo s prerazporeditvami iz odobritev, na voljo za ta ukrep v členu 05 02 12.

Francija je pod postavko 05 02 15 prijavila odhodke za izjemne podporne ukrepe za perutninsko meso (29,9 milijona EUR), ki niso bili predvideni v proračunu za leto 2017.

3.2.Neposredna plačila

Poraba odobritev za neposredna plačila je bila višja za 1 914,6 milijona EUR. Ob upoštevanju namenskih prejemkov, dodeljenih temu proračunskemu poglavju (glej tudi točko 2 zgoraj), je zaznati premajhno porabo v višini približno 417,4 milijona EUR (–1 %).

3.2.1.Nevezana neposredna plačila (+2 174,5 milijona EUR)

Poraba v primerjavi s proračunskimi odobritvami ni povsem značilna zaradi namenskih prejemkov za shemo osnovnega plačila (glej tudi točko 2). Ob upoštevanju namenskih prejemkov so plačila za 157,5 milijona EUR oziroma za samo 0,4 % nižja od celotnega proračuna (glej (*) opombo v Prilogi).

Premajhna poraba sredstev za shemo enotnega plačila in za shemo osnovnega plačila ter prevelika poraba sredstev za plačilo za kmetijske prakse, ki ugodno vplivajo na podnebje in okolje, sta sorazmerno majhni v primerjavi s proračunom (znotraj enoodstotne variance). Edina izjema so izvršena plačila za shemo za mlade kmete, ki so 20 % nižja od zneska, predvidenega v proračunu (–88,2 milijona EUR).

3.2.2.Druga neposredna plačila (–259,8 milijona EUR)

Premajhna poraba za ta proračunski člen se nanaša predvsem na shemo za male kmete (–145,9 milijona EUR oziroma –10,8 %), shemo prostovoljne vezane podpore (–89,2 milijona EUR oziroma –2,2 %) in plačilo za bombaž, vezano na kmetijsko rastlino (–12,2 milijona EUR oziroma –5,0 %).

3.2.3.Povračilo neposrednih plačil v zvezi s finančno disciplino (–7,5 milijona EUR)